b'\n_START_ARTICLE_\nPavel Bernik\n_START_SECTION_\n\xc5\xbdivljenjepis\n_START_PARAGRAPH_\nPavel Bernik se je rodil kot \xc4\x8detrti otrok enajst\xc4\x8dlanske dru\xc5\xbeine. Pet let je obiskoval klasi\xc4\x8dno gimnazijo v Ljubljani, kjer so bili med njegovimi profesorji tudi Ivan Pregelj, Anton Sovre, Ivan Grafenauer in Mirko Rupel. Na misijonarski poklic je mislil \xc5\xbee zelo zgodaj. V otro\xc5\xa1kem vrtcu so mu o zamor\xc4\x8dkih govorile sestre ur\xc5\xa1ulinke, kasneje je prebiral revije Zamor\xc4\x8dek, Katoli\xc5\xa1ki misijon, Salezijanski vestnik, Glasnik Srca Jezusovega (Bengalski misijon). Odlo\xc4\x8dilno pa je bilo sre\xc4\x8danje z misijonarjem Kerecem.\n_START_SECTION_\nDelovanje v misijonih\n_START_PARAGRAPH_\nKonec leta 1934 je odpotoval v Indijo, kjer je dokon\xc4\x8dal vi\xc5\xa1je razrede gimnazije, filozofski in teolo\xc5\xa1ki \xc5\xa1tudij. Leta 1944 je daroval novo ma\xc5\xa1o. V Indiji je pre\xc5\xbeivel skoraj celih 66 let in vedno je ohranjal veliko ljubezen in spo\xc5\xa1tovanje do slovenske besede._NEWLINE_32 let je deloval v vzgojnih zavodih za mlade redovnike in po \xc5\xa1kofijskih semeni\xc5\xa1\xc4\x8dih v ju\xc5\xbeni in severni Indiji. Med drugo svetovno vojno so angle\xc5\xa1ke oblasti mnogo duhovnikov zaprle v tabori\xc5\xa1\xc4\x8da in izgnale. Kasnej\xc5\xa1a indijska oblast je tujim misijonarjem prepovedala vstop in ve\xc4\x8d obmo\xc4\x8dij proglasila za\xc2\xa0\xc2\xbbza\xc5\xa1\xc4\x8ditene\xc2\xab. Pavle si je \xc5\xbee pod Angel\xc5\xbei pridobil domovinsko pravico, zato je ob proglasitvi indijske ustave dobil tudi indijsko dr\xc5\xbeavljanstvo._NEWLINE_Na za\xc4\x8detku petdesetih let je postal predstojnik bogoslovnega semeni\xc5\xa1\xc4\x8da v Tirupatturju in nato v Shillongu, pou\xc4\x8deval je klasi\xc4\x8dne jezike in teologijo. Leta 1964 je pri\xc5\xa1el v Nagaland, kjer je zelo primanjkovalo duhovnikov in redovnikov. V 15 letih je tu nastala \xc5\xa1kofija, duhovnikov je bilo 65 (prej 3), redovnic 176 (prej 5), \xc5\xa1tevilo vernikov pa se iz 1.500 dvignilo na 27.500. Misijonaril je tudi v Shillongu na Khasijskih hribih. V osemdesetih se je ponovno vrnil v Nagaland._NEWLINE_Leta 1993 je bil za svoje zasluge imenovan za \xc4\x8dastnega ob\xc4\x8dana ob\xc4\x8dine \xc5\xa0kofja Loka.'